Nøkleblomslekten

Nøkleblomslekten (vitenskapelig navn: Primula) er en slekt i nøkleblomfamilien. Artene er  hovedsakelig urter der bladene i de aller fleste tilfellene er i en rosett ved grunnen. Begeret har fem fliker, og kronen danner et rør med fem kronblad. En stor del av plantene har et belegg av mel, det kan være på blader, stengel og blomst og er som oftest hvitt. Egentlig er dette kuleformede hår, det sitter løst og kan vaskes vekk av vind og vær til en viss grad.

De fleste artene er heterostyle med to typer blomster på forskjellige planter. Det fins rundt 500 arter med utbredelse på den nordlige halvkule, hovedsakelig i tempererte strøk. Hovedtyngden av arter er i Himalaya og tilstøtende fjellområder i Kina. Noen få arter fins på tropiske fjell, og én art (Primula magellanica) fins i Sør-Amerika.

Navnet Primula har røtter i før-linneisk botanikk, herba primula veris - vårens første (lille) urt.

Navnet nøkleblom er avledet av marianøkleblom, som har fått navnet fordi blomsterstanden kan minne om en nøkkel. Det brukes mest om de viltvoksende artene, i dyrkningssammenheng brukes mest det vitenskapelige navnet Primula. Se f.eks. jevnlige annonseringer fra hagesenterkjedene

Viltvoksende norske arter 
 Kusymre (P. vulgaris)
 Marianøkleblom (P. veris)
 Hagenøkleblom (P. elatior) - innført
 Fjellnøkleblom (P. scandinavica)
 Smalnøkleblom (P. stricta)
 Finnmarksnøkleblom (P. nutans)

Inndeling 
Så store slekter som nøkleblomslekten blir ofte delt opp i mindre deler etter slektskapsmessig nærhet. Det nyeste systemet ble foreslått av den norske botanikeren Per Wendelbo i 1961 og følges i modifisert form fortsatt.
Her er et forenklet oppsett 
 Underslekt Sphondylia
 Seksjon Sphondylia
 Underslekt Auriculastrum
 Seksjon Auriculastrum som har mange av artene i sør- og mellomeuropeiske fjell, f.eks. aurikkel (Primula auricula) og Primula hirsuta.
 Seksjonene Cuneifolia og Parryi som har amerikanske arter.
 Underslekt Primula
 Seksjon Primula med kusymre, marianøkleblom og hagenøkleblom.
 Underslekt Auganthus har ti seksjoner med asiatiske arter
 Underslekt Carolinella har tre seksjoner med asiatiske arter.
 Underslekt Aleurita har 15-20 seksjoner, blant annet
 Seksjon Aleurita med fjellnøkleblom og smalnøkleblom.
 Seksjon Armerina med finnmarksnøkleblom.

I tillegg deles noen av seksjonene videre opp i underseksjoner.

Dyrking 
Mange av artene er høyt verdsatt som hageplanter og potteplanter. Noen har vært dyrket i flere hundre år. Christian Gartner fra Trondheim nevner dyrking av marianøkleblom i 1694: ”bærer vacker Blomster og icke Frøe,
men formeris af Roden”. "Primula is one of the three great garden genera.....only Rhododendron and Rosa can compare with it"

Noen vanlige sortsgrupper i Norge:
 Etasjenøkleblom Hybrider med arter i seksjonen Prolifera
 Augustnøkleblom P. florindae eller hybrider med denne
 Hageaurikkel Hybrider av aurikkel P. auricula og P. hirsuta - de kalles P. x pubescens vitenskapelig
 Wanda-hybrider Hybrider med kaukasusnøkleblom P. juliae - de kalles P. x pruhonicana vitenskapelig
 Polyanthus Hybrider mellom marianøkleblom og kusymre - de kalles P. x tommasinii vitenskapelig
 Kulenøkleblom (P. denticulata]
 Japannøkleblom (P. japonica)

Bilder

Referanser

Kilder 
 Johannes Lid: Norsk Flora,  Det Norske Samlaget, 2005
 Artsnavnebasen, http://www2.artsdatabanken.no/artsnavn/Contentpages/Hjem.aspx
 John Richards: Primula, B. T. Batesford Ltd, 1993
 Jens Corneliusson: Växternas namn, Whalström & Widestrand, 1997
 Hageselskapets sortsliste 2006

Eksterne lenker 
 

Nøkleblomfamilien